Carsten Hansen (S), 2006-12-15:
Ja, der skal ikke meget til at gøre en mand fra Randers chokeret, for den gæve Venstremand fra Randers burde jo vide, at Socialdemokraterne er imod det fortsatte tyveri fra Landsbyggefonden.
Dette forslag er med til at øge uligheden i samfundet.
Dette forslag er med til, at man nu har taget 10 mia. kr. fra lejerne, brugt dem til at fylde huller i statskassen op og det i en situation, hvor Danmarks finansminister siger, at vi om føje tid kommer til at eje hele verden.
Så det burde jo i virkeligheden ikke chokere nogen Venstremand, at Socialdemokraterne her selvfølgelig er med dem, som bor almennyttigt, og dem, som jo i virkeligheden kommer til at betale for regeringens fejlslagne politik på dette område.
Så det kan jeg ikke forstå at det gør.
Der er noget andet, jeg ikke kan forstå hos Venstre.
Men det er måske sådan, som socialministeren – som boligområdet jo hører under – var ude at sige i Jyllands-Posten, at ulighed skaber dynamik i samfundet.
Det er måske i virkeligheden det, man mener, når man går så hårdt til værks over for lejerne, når man inddrager de lokale dispositionsfonde og i virkeligheden lader alt muligt andet være.
Det er selvfølgelig en helt egen vægtning, men det er jo tvangsudskrivning af 10 mia. gode danske kroner eller rettere sagt 22.000 kr. pr. lejer.
22.000 kr. pr. lejer har man nu taget til andre formål.
Hvad bliver de her penge så brugt til?
Jo, de bliver brugt til gode, gedigne ældreboliger for 80 pct. af pengenes vedkommende; resten bliver brugt til friplejehjem og alt muligt andet, f.eks. plejehjemsgaranti, som er ganske udmærkede formål, men er det dog de økonomisk svagest funderede i samfundet, der alene skal bidrage til det her?
Hvorfor er det ikke en samfundsmæssig opgave, vi andre også skal deltage i?
Det forstår jeg ikke, og jeg må spørge Venstres ordfører: Hvorfor skal det være sådan?
Så alt i alt er jeg nødt til at sige, at vi ikke forstår, at Venstre, der forsøger at slå sig op på, at de bekender sig til velfærdsstaten, vil være med til at tvangsudskrive 10 mia. kr. fra 500.000 lejemål i den almene sektor til gode formål, som vi alle burde bidrage til.
Det er det ene.
Det andet er, at vi fra vores side har foreslået, at huslejen skulle ned.
Hvad kunne vi gøre ved det?
Ja, vi kunne jo bygge nogle flere almene boliger, hvor vi satte huslejen ned i stedet for at tyvstjæle eller rettere sagt tvangsudskrive midler fra lejerne.
Det tredje er, at vi jo gerne vil være med til at sikre, at der blev mere ghettobekæmpelse.
Borgmestre, gode Venstreborgmestre, Venstres ordførers tidligere kollegaer, har været ude at sige, at det betyder, at vi får ringere ghettobekæmpelse.
Det betyder også, at der er 10 mia. kr. mindre til at lave renoveringer i den almene sektor for.
Så der var ganske mange gode formål, man kunne bruge pengene til.
Ja, regeringens egen tænketank har sagt, at der er brug for mellem 65 og 126 mia. kr. de næste 20 år, og der starter man med at tyvstjæle eller rettere sagt tvangsudskrive de 10 mia. kr. fra den almene sektor.
Så der var nok at gøre, der var nok at tage fat på, der var en masse, vi kunne have gjort, men Venstre fortsætter ulighedslinjen.
De bakker åbenbart op om socialministeren, der lige nu er ved at rådgive Venstres ordfører om, hvad man skal sige.
Jeg håber ikke, det er citaterne fra Jyllands-Posten om dynamikken og uligheden, der nu sættes i spil her.
Men det er reelt den linje, man fører, og den kan vi under ingen omstændigheder bakke op om.